b"\n_START_ARTICLE_\nPierre Jean Robiquet\n_START_SECTION_\nBiografia\n_START_PARAGRAPH_\nRobiquet era fill d'un impressor que va fer tots els sacrificis per donar-li una bona educaci\xc3\xb3 i el va enviar molt jove al col\xc2\xb7legi de Ch\xc3\xa2teau-Gontier. Al comen\xc3\xa7ament de la Revoluci\xc3\xb3 francesa es va tancar el col\xc2\xb7legi i Robiquet va tornar amb la seva fam\xc3\xadlia. Es va dedicar a l'estudi d'arquitectura, per\xc3\xb2 a penes havia comen\xc3\xa7at quan els seus pares varen ser empresonats i quedaren arru\xc3\xafnats per l'embarg i la confiscaci\xc3\xb3 de tots els seus b\xc3\xa9ns. Sense recursos va entrar a treballar amb un fuster, despr\xc3\xa9s amb un farmac\xc3\xa8utic de Lorient, on va quedar un any, i tot seguit a la farm\xc3\xa0cia de la Marina on, les preparacions es feien en major escala i va poder adquirir m\xc3\xa9s coneixements. Quan es va assabentar de l'alliberament dels seus pares va tornar amb ells a Rennes, on va freq\xc3\xbcentar els cursos de l'Escola Central i va treballar per la farm\xc3\xa0cia de l'ex\xc3\xa8rcit de l'Oest, cosa que el va conduir m\xc3\xa9s tard a Par\xc3\xads per perfeccionar-hi la seva formaci\xc3\xb3 farmac\xc3\xa8utica._NEWLINE_A Par\xc3\xads va seguir el curs d'Antoine Fran\xc3\xa7ois de Fourcroy, despr\xc3\xa9s va entrar com a pensionat en un establiment de Louis Nicolas Vauquelin per a la fabricaci\xc3\xb3 de productes qu\xc3\xadmics, on va fer amistat amb Louis Jacques Th\xc3\xa9nard._NEWLINE_El 1799, va haver de tornar a l'ex\xc3\xa8rcit d'It\xc3\xa0lia, on va ser gaireb\xc3\xa9 de seguida a\xc3\xafllat al setge de G\xc3\xa8nova i on va haver de suportar totes les privacions d'una setge. Va assistir llavors als cursos del f\xc3\xadsic Volta i de l'anatomista Antonio Scarpa._NEWLINE_De tornada a Fran\xc3\xa7a, va entrar a l'hospital militar de Rennes, despr\xc3\xa9s fou destinat a l'hospici militar del Val-de-Gr\xc3\xa2ce a Par\xc3\xads, i va entrar al laboratori particular de Louis Nicolas Vauquelin. Quan es va casar va obrir una farm\xc3\xa0cia, a la qual va afegir una f\xc3\xa0brica de productes qu\xc3\xadmics._NEWLINE_Va ser nomenat repetidor de qu\xc3\xadmica a l'Escola Polit\xc3\xa8cnica, despr\xc3\xa9s professor a l'Escola de Farm\xc3\xa0cia el 1811, va reempla\xc3\xa7ar Vall\xc3\xa9e en la c\xc3\xa0tedra de mat\xc3\xa8ria m\xc3\xa8dica i va donar les seves lli\xc3\xa7ons sobre les aplicacions de la qu\xc3\xadmica i de la f\xc3\xadsica en l'estudi dels minerals i de les drogues simples, aplicacions fins en aquell moment poc practicades._NEWLINE_El 1834, va succeir a Jean-Antoine Chaptal a l'Acad\xc3\xa8mia de les Ci\xc3\xa8ncies. L'alegria que va sentir d'aquest nomenament va ser tan viva que la seva salut, des de feia molt de temps alterada, va millorar gaireb\xc3\xa9 de sobte. Va consagrar la resta de la seva vida a investigacions al seu laboratori, renunciant a tota mena de relaci\xc3\xb3 de societat, fins i tot amb professorat.\n_START_SECTION_\nTreball\n_START_PARAGRAPH_\nEl 1805 va a\xc3\xafllar dels esp\xc3\xa0rrecs, amb Louis Nicolas Vauquelin, l'asparagina, el primer amino\xc3\xa0cid conegut. Quatre anys despr\xc3\xa9s, de la regal\xc3\xa8ssia tamb\xc3\xa9 a\xc3\xaflla asparagina i una subst\xc3\xa0ncia dol\xc3\xa7a que no \xc3\xa9s sucre ordinari. L'examen que va fer dels cole\xc3\xb2pters cant\xc3\xa0rids (Lytta vesicatoria) va demostrar la pres\xc3\xa8ncia d'\xc3\xa0cid \xc3\xbaric en insectes que s'alimenten de fulles. L'extracte de cant\xc3\xa0rida s'emprava en forma de pols des de l'antiguitat com a vesicant, i Robiquet va a\xc3\xafllar-ne el principi actiu, la cantaridina, que va ser el punt de sortida de nombroses recerques ulteriors. Va a\xc3\xafllar la narcotina de l'opi (1817), la cafe\xc3\xafna amb Pierre Joseph Pelletier (1821), l'alitzarina i la purpurina de l'arrel de la roja, Rubia tinctorum L., (1826), l'orcina o orcinol present als l\xc3\xadquens Rocella tinctoria i Lecanora (1829), l'amigdalina un gluc\xc3\xb2sid a\xc3\xafllat de les ametlles agres amb A. F. Boutron-Charlard (1803), i la code\xc3\xafna de l'opi amb Nicolas Theodore Gobley (1834)."